Claudia Maria Riehl, Müncheni Ülikool, Saksamaa:

„Why multilingual education makes a difference: Educational programs and their contribution to integration“ („Mitmekeelse hariduse mõju: haridusprogrammid ja nende panus lõimimisse“)

Mitmekeelne haridus on üks peamisi tegureid mitmekeelsuse ja -kultuurilisuse toetamisel tänapäeva ühiskonnas. See hõlmab nii keeleoskuste kui ka kultuuridevahelise pädevuse arendamist vähemus- ja enamuskeele rääkijate seas. Lisaks seostatakse programme, mille eesmärk on säilitada ja arendada vähemuskeeli koos teiste keeltega, positiivsete akadeemiliste tulemustega.

Seda konteksti silmas pidades käsitletakse ettekandes mitmekeelse hariduse eri aspekte: nt õpikeskkonda (implitsiitne ja eksplitsiitne õpe), keeleteadlikkuse mõju, varem õpitud keelte kasutamist abivahendina ning varase kakskeelse kirjaoskuse rolli lisakeelte omandamisel. Täpsemalt arutatakse vähemus- ja riigikeeltes varase kirjaoskuse edendamist ning keeleõpet kui kõikide haridustasemete ülest horisontaalset tegevust. Autor kasutab oma varasemate uurimistööde andmeid, et illustreerida mitmekeelsete noorukite keeleoskuste vastastikseost pärand- ja enamuskeeltes ning nende keeleteadlikkust ja identiteediloomet.

Järgmisena analüüsitakse mitme keele õpetamisega seotud mõisteid ja juhendamisstrateegiaid (keelekümbluse eri liigid, kogu keelerepertuaari hõlmavad õppekavad ning lõimitud aine- ja keeleõppe mudelid). Lisaks keskendutakse sellele, kuidas õpetajad saavad rakendada keeltevahelist pedagoogikat, et aidata õpilastel nende keelte dünaamilisest suhtest kasu lõigata.

Viimasena tuuakse välja mitmekeelse hariduse head tavad, mis hõlmavad nii vähemus- kui ka enamuskeele õppijaid. Ettekanne annab ülevaate, miks need programmid on tõhus vahend keelevähemuste lõimimise ja ühiskondliku kaasamise soodustamiseks.